TARKASTUSKERTOMUS

Euroopan tilintarkastustuomioistuimen johdolle

Lausunto

Oheinen tilinpäätös antaa näkemyksemme mukaan oikean ja riittävän kuvan Euroopan tilintarkastustuomioistuimen (jäljempänä ”organisaatio”) taloudellisesta asemasta 31 päivältä joulukuuta 2017 sekä sen toimien tuloksista ja rahavirroista sekä nettovarallisuuden muutoksista päättyneeltä varainhoitovuodelta unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (1) ja sen myöhempien muutosten (jäljempänä ”varainhoitoasetus”) sekä kyseisten varainhoitosääntöjen yksityiskohtaisista soveltamissäännöistä annetun komission delegoidun asetuksen (EU) N:o 1268/2012 (2) ja sen myöhempien muutosten mukaisesti.

Tarkastuksen kohde

Tarkastettavan organisaation tilinpäätös sisältää

— taseen 31 päivältä joulukuuta 2017

— tuloslaskelman mainittuna päivänä päättyneeltä varainhoitovuodelta

— rahavirtalaskelman mainittuna päivänä päättyneeltä varainhoitovuodelta

— laskelman nettovarojen muutoksista mainittuna päivänä päättyneeltä varainhoitovuodelta

— tilinpäätöksen liitetiedot, joihin sisältyy yhteenveto keskeisistä tilinpäätöksen laatimisperiaatteista.

Perustelut lausunnolle

Olemme toimittaneet tarkastuksemme tarkastajan ammatista 23. heinäkuuta 2016 annetun lain (23. heinäkuuta 2016 annettu laki) ja rahoitusalan valvontaelimen Commission de Surveillance du Secteur Financier (CSSF) Luxemburgin osalta hyväksymien kansainvälisten tarkastusstandardien (ISA-standardit) mukaisesti. Mainittujen lakien ja standardien mukaisia velvollisuuksia kuvataan tarkemmin tämän kertomuksen kohdassa ”Tarkastajan (Reviseur d’entreprises agréé) tilinpäätöksen tarkastukseen liittyvä vastuu”.

Käsityksemme mukaan olemme hankkineet lausuntomme perustaksi tarpeellisen määrän tarkoitukseen soveltuvaa tarkastusevidenssiä.

Olemme rahoitusalan valvontaelimen CSSF:n Luxemburgin osalta hyväksymien eettisiä tilintarkastusstandardeja käsittelevän kansainvälisen lautakunnan eettisten sääntöjen (EISBAn eettiset säännöt) ja tilinpäätöksen tarkastuksen kannalta merkittävien eettisten vaatimusten mukaisesti riippumattomia tarkastettavasta organisaatiosta. Olemme täyttäneet noiden eettisten vaatimusten mukaiset muut eettiset velvoitteemme.

Muut tiedot

Toimiva johto vastaa muista tiedoista. Muihin tietoihin sisältyvät talousarviota koskevat tiedot vuodelta 2017 sivulla 18. Niihin ei sisälly tilinpäätös eikä sen osalta antamamme tarkastuskertomus.

Lausuntomme tilinpäätöksestä ei kata muita tietoja emmekä esitä niiden osalta varmuutta koskevaa johtopäätöstä.

Velvollisuutenamme on tilinpäätöksen tarkastuksen yhteydessä perehtyä edellä mainittuun muuhun tietoon. Tässä yhteydessä meidän on arvioitava, onko muu tieto olennaisesti ristiriidassa tilinpäätöksen tai tarkastuksessa saamiemme tietojen kanssa tai vaikuttavatko muut tiedot muutoin olennaisesti virheellisiltä. Jos katsomme tarkastustyömme perusteella, että muu tieto sisältää olennaisia virheellisyyksiä, meidän on raportoitava asiasta. Meillä ei ole raportoitavaa tältä osin.

Tilinpäätökseen liittyvät toimivan johdon ja hallintoelinten velvollisuudet

Toimiva johto on vastuussa tilinpäätöksen laatimisesta ja oikein esittämisestä unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja sen myöhempien muutosten (jäljempänä ”varainhoitoasetus”) sekä kyseisen varainhoitosäännöistä annetun asetuksen yksityiskohtaisista soveltamissäännöistä annetun komission delegoidun asetuksen (EU) N:o 1268/2012 (4) mukaisesti. Lisäksi toimiva johto on vastuussa siitä, että sen määrittämän sisäisen valvonnan pohjalta on mahdollista laatia tilinpäätös, jossa ei ole petoksesta tai virheestä johtuvaa olennaista virheellisyyttä.

Kun toimiva johto laatii tilinpäätöstä, sen vastuulla on arvioida organisaation kykyä jatkaa toimintaansa. Toimivan johdon on tuotava tarvittaessa esiin toiminnan jatkuvuuteen liittyvät seikat ja laadittava tilinpäätös toiminnan jatkuvuuden periaatteen pohjalta, paitsi jos toimiva johto aikoo lopettaa organisaation tai lakkauttaa sen toiminnan tai sillä ei ole muuta realistista vaihtoehtoa kuin tehdä niin.

Hallintoelinten vastuulla on valvoa organisaation tilinpäätösraportointia.

Tarkastajan (Reviseur d’entreprises agréé) tilinpäätöksen tarkastukseen liittyvä vastuu

Tavoitteenamme on hankkia kohtuullinen varmuus siitä, onko tilinpäätöksessä kokonaisuutena katsoen väärinkäytöksestä tai virheestä johtuvaa olennaista virheellisyyttä, ja laatia tarkastuskertomus, joka sisältää lausuntomme. Kohtuullisella varmuudella tarkoitetaan korkeaa varmuustasoa. Kohtuullinen varmuus ei kuitenkaan ole tae siitä, että 23. heinäkuuta 2016 annetun lain ja rahoitusalan valvontaelimen CFFS:n Luxemburgin osalta hyväksymien ISA-standardien mukaisessa tarkastuksessa havaitaan kaikki olennaiset virheellisyydet. Virheellisyydet voivat johtua petoksista tai virheistä, ja niiden katsotaan olevan olennaisia, jos niiden yksin tai yhdessä voisi kohtuudella odottaa vaikuttavan taloudellisiin päätöksiin, joita käyttäjät tekevät tilinpäätöksen perusteella.

Mainitun 23. heinäkuuta 2016 annetun lain ja rahoitusalan valvontaelimen CSSF:n Luxemburgin osalta hyväksymien ISA-standardien mukaista tilintarkastusta suorittaessamme käytämme ammatillista harkintaa ja säilytämme ammatillisen skeptisyyden koko tilintarkastuksen ajan. Tehtävänämme on myös

— tunnistaa ja arvioida riskejä siitä, että tilinpäätökseen sisältyy petoksista tai virheistä johtuvia olennaisia virheellisyyksiä, suunnitella ja suorittaa tilintarkastustoimenpiteitä näihin riskeihin vastaamiseksi ja hankkia lausuntomme perustaksi tarpeellinen määrä tarkoitukseen soveltuvaa tarkastusevidenssiä. Riski, että petoksesta johtuva olennainen virheellisyys jää havaitsematta, on suurempi kuin riski, että havaitsematta jää virheestä johtuva olennainen virheellisyys, sillä petokseen voi liittyä epärehellistä yhteistoimintaa, väärennöksiä, tahallisia tietojen poisjättämisiä, virheellisiä tulkintoja tai sisäisen valvonnan sivuuttamisia.

— saada käsitys tilintarkastuksen kannalta relevantista sisäisestä valvonnasta olosuhteisiin nähden asianmukaisten tilintarkastustoimenpiteiden suunnittelua varten, mutta ei siinä tarkoituksessa, että annettaisiin lausunto organisaation sisäisen valvonnan vaikuttavuudesta.

— arvioida sovellettujen tilinpäätösperiaatteiden asianmukaisuutta ja toimivan johdon esittämien kirjanpidollisten arvioiden ja niihin liittyvien tilinpäätöksessä esitettävien tietojen kohtuullisuutta.

— tehdä johtopäätös siitä, onko toimiva johto soveltanut asianmukaisesti toiminnan jatkuvuuteen perustuvaa kirjanpitokäsittelyä, ja tehdä hankitun tilintarkastusevidenssin perusteella johtopäätös siitä, liittyykö olennaista epävarmuutta sellaisiin tapahtumiin tai olosuhteisiin, jotka saattavat antaa merkittävää aihetta epäillä organisaation kykyä jatkaa toimintaansa. Jos toteamme, että olennaista epävarmuutta on havaittavissa, meidän on kiinnitettävä tarkastuskertomuksessamme huomio asianomaisiin tilinpäätöksen liitetietoihin tai muutettava lausuntoamme, jos liitetiedot ovat puutteellisia. Johtopäätökset perustuvat tarkastuskertomuksen laatimisajankohtaan mennessä saatuun tilintarkastusevidenssiin. Tulevaisuuden tapahtumat tai olosuhteet saattavat kuitenkin johtaa siihen, että organisaatio ei pysty jatkamaan toimintaansa.

— arvioida tilinpäätöksen yleinen esittämistapa, rakenne, sisältö ja liitetiedot sekä se, kuvastaako tilinpäätös sen perustana olevia tapahtumia siten, että tilinpäätös on esitetty oikein.

Ilmoitamme hallintoelimille muun muassa tarkastuksen suunnitellun laajuuden ja ajoituksen sekä merkittävät tarkastushavainnot ja tarkastuksen aikana havaitsemamme mahdolliset merkittävät sisäisen valvonnan puutteet.

Luxemburg 17. toukokuuta 2018. PricewaterhouseCoopers, Société coopérative Tilintarkastusyrityksen puolesta Rima ADAS

(1) EUVL L 298, 26.10.2012, s. 1.

(2) EUVL L 362, 31.12.2012, s. 1.

(3) EUVL L 298, 26.10.2012, s. 1.

(4) EUVL L 362, 31.12.2012, s. 1.